Tiedon saatavuutta, yleisön osallistumista päätöksentekoon sekä oikeuden saatavuutta ympäristöasioissa koskevan Århusin yleissopimuksen määräysten soveltamisesta Euroopan yhteisön toimielimiin ja elimiin annetun asetuksen N:o 1367/2006 6 artiklan 1 kohdan ensimmäisessä virkkeessä velvoitetaan asiakirjan tutustuttavaksi antamiseen, kun pyydetyt tiedot koskevat ympäristöpäästöjä, vaikka Euroopan parlamentin, neuvoston ja komission asiakirjojen saamisesta yleisön tutustuttavaksi annetun asetuksen N:o 1049/2001 4 artiklan 2 kohdan ensimmäisellä luetelmakohdalla suojattuja etuja voitaisiin vahingoittaa, eikä tätä tulkintaa voida asettaa kyseenalaiseksi vetoamalla Euroopan unionin perusoikeuskirjan 16 ja 17 artiklan johdonmukaiseen tai sopusointuiseen tulkintaan tai teollis- ja tekijänoikeuksien kauppaan liittyvistä näkökohdista tehdyn sopimuksen (TRIPS), joka muodostaa maailman kauppajärjestön perustamissopimuksen liitteen 1 C, 39 artiklan 2 ja 3 kohdan, kasvinsuojeluaineiden markkinoille saattamisesta annetun direktiivin 91/414 ja kasvinsuojeluaineiden markkinoille saattamisesta annetun asetuksen N:o 1107/2009 määräysten ja säännösten mukaiseen tulkintaan.

Asetuksessa N:o 1367/2006 on ensinnäkin säännöksiä, joilla korvataan, muutetaan tai täsmennetään asetuksen N:o 1049/2001 tiettyjä säännöksiä.

Asetuksen N:o 1367/2006 6 artiklan 1 kohdan ensimmäisessä virkkeessä säädetään toiseksi kumoamattomasta laillisesta olettamasta, jonka mukaan tietojen tutustuttavaksi antaminen on ylivoimaisen yleisen edun mukaista, kun pyydetyt tiedot liittyvät ympäristöpäästöihin, paitsi jos nämä tiedot koskevat tutkintatoimia, erityisesti Euroopan unionin oikeuden mahdollista rikkomista koskevia. Samassa säännöksessä edellytetään, että asianomainen toimielin, jolta on pyydetty oikeutta saada tutustua asiakirjaan, antaa sen tutustuttavaksi, kun pyydetyt tiedot liittyvät ympäristöpäästöihin, vaikka tällainen tutustuttavaksi antaminen saattaa vahingoittaa tietyn luonnollisen henkilön tai oikeushenkilön taloudellisten etujen suojaa. Tästä on todettava, ettei direktiivissä 91/414 eikä asetuksessa N:o 1107/2009 sallita edellä mainitun kumoamattoman olettaman kumoamista ja sen julkisen ja yksityisen edun, jota niillä suojataan, asettamista asetuksen N:o 1367/2006 6 artiklan 1 kohdan ensimmäisessä virkkeessä mainitun ylivoimaisen yleisen edun edelle.

Kyseisen 6 artiklan 1 kohtaa ei kolmanneksi myöskään voida jättää soveltamatta omaisuudensuojaa koskevan perusoikeuden, johon Euroopan unionin perusoikeuskirjassa ja TRIPS-sopimuksessa suojattuihin teollis- ja tekijänoikeuksiin liittyvät oikeudet kuuluvat, suojan sekä muiden perusoikeuksien suojan välisen oikean tasapainon takaamisen turvin. Tällainen lähestymistapa merkitsisi unionin asetuksen sellaisen selkeän ja ehdottoman säännöksen soveltamatta jättämistä, josta ei edes ole väitetty, että se olisi ylemmäntasoisen oikeussäännön vastainen.

Lopuksi on todettava, että vaikka TRIPS-sopimuksen määräykset ovat erottamaton osa unionin oikeusjärjestystä ja vaikka tilanteessa, jossa kyseisen sopimuksen kattamalla alalla on olemassa unionin säännöstö, on olemassa kyseisen sopimuksen mukaista tulkintaa koskeva velvollisuus, asetuksen N:o 1367/2006 6 artiklan 1 kohdan ensimmäisen virkkeen säännöksiä ei voida jättää soveltamatta sovellettavan oikeuden tulkitsemiseksi TRIPS-sopimuksen 39 artiklan 2 ja 3 kohdan mukaisesti, koska tällainen näkökulma johtaisi tosiasiassa kyseisen asetuksen 6 artiklan 1 kohdan ensimmäisen virkkeen lainmukaisuuden kyseenalaistamiseen TRIPS-sopimuksen edellä mainittujen määräysten perusteella.

(ks. 35–38, 40, 41 ja 44–46 kohta)